Pavol Hrtus Jurina
Strminy
(z knihy poviedok - Preťaté ohnivá)
Poviedka Strminy je príbehom o dvoch osamotených ženách a boji dvoch vnútorných hlasov v jednej z nich. 

Príbeh sa začína dialógom medzi hlasmi zo svedomia, ako dobrý hlas prehovára k tomu zlému. Vyčíta všetky napáchané škody,  ktoré Rozália doposiaľ spravila a dobrá stránka svedomia sa snaží vymaniť zo zatemnenia.
 Rozália sa vydala za muža Tomáša, s ktorým si sľúbili lásku na celý život. Toto obdobie opisuje dobrý hlas zo svedomia ako najkrajšie obdobie, kedy mali obaja krásne zámery do budúcnosti a nezištne milovali jeden druhého. 

V celom príbehu sa prirovnáva život Rozálie k strminám. Zlý hlas zo svedomia núti Rozáliu vyliezť na náročnú strminu, kde je vraj krásny výhľad a miesto pre palác zo zlata, ktoré má priniesť Tomáš. Toto predstavuje chamtivosť Rozálie, ktorá sa u nej objavila. Avšak dobrý hlas chce presvedčiť Rozáliu ísť na iný svah, kde síce nie je pekný výhľad a palác, no vystupuje sa naň s oporou a spoločne. Ten zase prezentuje spoločný život v pokore, no v láske.

Avšak prišli zlé časy, kedy sa začínalo Rozálii máliť všetko, čo pre ňu Tomáš robil. Toto sa pripisuje začiatkom zlého hlasu zo svedomia, ktorý Rozálii diktoval všetko, čo má robiť. Keď prišiel Tomáš po týždni z práce, Rozália ho postupne začala vítať so slovami, ako: ,,To len toľko si zarobil? “  Tomáša to veľmi trápilo a vyčítal jej tieto slová. Výplatu si celú zvykol ušetriť a priniesť domov, kvôli Rozálii nič neprepil ani neprehral, no tá aj tak nabádala Tomáša: „Keby si šiel do sveta, nedoniesol by si viac?“ 
Dobrý hlas zo svedomia spomína, že od tohto obdobia už hovorí len z úzadia. Rozália počúva len zlý, chamtivý hlas, ktorý ju nechce oslobodiť. Tomáš dlho nechcel ísť od Rozálie preč. Chcel s ňou ostať a žiť skromne aj s málom, čo mali, ale za to šťastne a v láske. Neskôr na neustále nabádanie Rozálie predsa odišiel, a to so slovami: ,,Neboj, veď raz budeš bohatá. “ 

Dobrý hlas nabáda Rozáliu, nech sa zamyslí nad tým všetkým, čo sa stalo. Tomáš sa už nevráti, pred odchodom tú vetu nemyslel tak, že sa vráti so zlatom a bude bohatá práve s ním. Ale opačnej strane svedomia, a to zlému hlasu, neprichádzalo do úvahy, aby sa nad týmto Rozália zamýšľala, pretože by si toto všetko uvedomila a prestal by ju mať hriech a chamtivosť v hrsti. 

Ako čas plynul a Tomáša nikde, dobrý hlas začal našeptávať čoraz intenzívnejšie a intenzívnejšie, až mu Rozália začínala opäť naslúchať. Dokázal ju prinútiť, aby sa porovnala s Veronikou, jej susedou. Tá síce prišla o svojho muža, ktorý zomrel, no každý deň sa modlila k Bohu, aby ju prizval k sebe tiež a mohli byť opäť spolu. Rozália sa zriekla všetkého zlého a sama povedala: ,,Nechcem, aby mi doniesol bohatstvá, chcem len, aby sa mi vrátil. “ 
Veronika uznala tieto slová a spoločne sa chodili do kostola modliť za Tomášov návrat. Vrúcne modlitby od srdca smerované k Bohu, ktoré predriekala Veronika, Rozália vždy s námahou opakovala. Dobrý hlas robil všetko, čo mohol. 

Po hodine v kostole Rozália z modlitieb nevládze a znovu jej našepkáva zlý hlas. Rozáliu bolia kolená, chce ísť preč, no Veronika chce ostať. Rozália znova začína naslúchať zlému hlasu a ten jej hovorí, že mihotavé tiene sôch v kostole jej chcú ublížiť a zabiť ju. Tá skríkne a vystraší Veroniku natoľko, až upadne do bezvedomia a už jej nie je pomoci. 

Šarvátka hlasov zo svedomia končí tragicky taktiež. Rozália síce poslúchne dobrý hlas a pomyselne zahodí motúz so všetkými plánmi na materiálny život dole zo strminy. Avšak posledné slovo má zlý hlas, ktorý jej hovorí, že už prišla o všetko, nech sa hodí za ním dole strminou. Inak povedané, Rozália sa teda od jej predstáv oslobodila, ale uvedomila si všetko zlé, čo spravila a nemala síl ďalej pokračovať v živote.
Vlastné hodnotenie: 

Aj napriek zdĺhavým monológom a často opakujúcim sa odsekom, ktoré boli písané pomerne náročne, má toto dielo veľmi hlbokú myšlienku. Autor ju perfektne zasadil do prostredia a nastolil správnu atmosféru. Dá sa tu nájsť veľa skrytých významov a ponaučení do života. Každý z nás má pomyselné vnútorné hlasy v sebe a tiež zažívajú šarvátky. Je len na nás, ku komu sa prikloníme, no je potrebné si uvedomiť, že každý krok už nevrátime a budeme zaň musieť niesť následky. 
